
R A P O R T

asupra proiectului de Lege privind aprobarea Ordonanţei Guvernului nr.41/2006 pentru modificarea şi completarea Ordonanţei Guvernului nr.44/2004 privind integrarea socială a străinilor care au obţinut o formă de protecţie în România

1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege privind aprobarea Ordonanţei Guvernului nr.41/2006 pentru modificarea şi completarea Ordonanţei Guvernului nr.44/2004 privind integrarea socială a străinilor care au obţinut o formă de protecţie în România, trimis cu adresa nr. PL.X 728 din 11 octombrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1099/11.08.2006 - favorabil)

· Consiliului Economic şi Social (nr.1995/14.08.2006 - favorabil)
· Comisiei juridice, de disciplină şi imunităţi (nr.31/1177/17.10.2006 - favorabil)
· Comisiei pentru drepturile omului, culte şi problemele minorităţilor naţionale (nr.25/836/18.10.2006 - favorabil)

· Comisiei pentru învăţământ, ştiinţă, tineret şi sport (nr.29/326/18.10.2006 - favorabil).
Proiectul de lege are ca obiect de reglementare consolidarea cadrului legal privitor la integrarea socială a străinilor care au obţinut o formă de protecţie în România, inclusiv a celor din Uniunea Europeană şi Spaţiul Economic European, din perspectiva îndeplinirii angajamentelor asumate de România, în perioada de pre-aderare la Uniunea Europeană, în domeniul Liberei circulaţii a persoanelor, precum şi al Justiţiei şi al Afacerilor Interne, în contextul procesului de armonizare legislativă.
Comisia propune Plenului Camerei Deputaţilor aprobarea proiectului de lege întrucât este necesară adaptarea cadrului legislativ, instituţional şi al practicilor în domeniul migraţiei şi azilului la cerinţele impuse de acquis-ul comunitar, prin dezvoltarea unei forme specializate de asistenţă din partea autorităţilor în vederea integrării în societate a străinilor care au obţinut o formă de protecţie în România.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă - Secretar de Stat, Ministerul Muncii, Solidarităţii Sociale şi Familiei 
b) invitat: d-l chestor Vasile Drăgoi – director general, Ministerul Administraţiei şi Internelor.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 5 octombrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 24 octombrie 2006, Comisia propune admiterea fără modificări a proiectului de lege.

